V. Veteška, podpredseda NR SR: (2005-02-03):
Otváram všeobecnú rozpravu. Informujem vás, že písomné prihlášky k tomuto bodu programu som nedostal žiadne. Prosím, kto sa ústne hlási do rozpravy? Pani poslankyňa Plháková. Nikto viac. Končím možnosť podania ďalších prihlášok. (Reakcia z pléna.) Á, tak sa prihláste, pán Heriban. Pán Heriban. Dobre. Pani poslankyňa Plháková vystúpi ako prvá. Pripraví sa pán poslanec Heriban. Končím možnosť podania ďalších prihlášok do rozpravy. Z. Plháková, poslankyňa: Ďakujem za slovo, pán predsedajúci. Vážené kolegyne, kolegovia, predložený návrh zákona o ochrane osobných údajov v rámci harmonizácie s legislatívou Európskej únie mení a dopĺňa viaceré ustanovenia. Chcem poukázať na skutočnosť, že v určitých prípadoch by uplatnenie zákona spôsobovalo v praxi problémy. V obchodnej praxi je totiž celkom bežné, že pri poskytovaní úverov, poistiek a splátkového predaja, finančného prenájmu, spotrebiteľských úverov viaceré činnosti vykonávajú osoby so živnostenským oprávnením pre spoločnosti finančného sektora, samozrejme, na základe zmluvy a písomného splnomocnenia. Vykonávajú aj určité úkony pri zbere údajov pre prevádzkovateľa, avšak dikcia zákona toto neumožňuje, hoci to umožní napríklad osobám, ktoré sú v pracovnom pomere s prevádzkovateľom. Aby sa toto mohlo vykonávať rovnakým spôsobom pri porovnateľnej činnosti, ktorú živnostenský zákon umožňuje, navrhujem dať možnosť výkonu niektorých povinností sprostredkovateľa aj tretím osobám pri zachovaní plnej zodpovednosti, samozrejme, prevádzkovateľa za dodržanie zákona. Zákon nemôže priznávať predsa väčšiu právnu ochranu porušovateľom zákonov než tým, ktorí zákony tohto štátu rešpektujú a dodržiavajú. Ide o osoby, ktoré individuálne alebo v organizovaných skupinách pripravujú a páchajú trestnú činnosť namierenú proti majetku občanov a spoločností. Preto navrhujem zo spoločnej správy vyňať bod 15 na osobitné hlasovanie a zároveň podávam pozmeňujúce návrhy a navrhujem o nich hlasovať spoločne. Prvý pozmeňujúci návrh sa týka § 5 ods. 2, na konci sa pripája táto veta: „Sprostredkovateľ je oprávnený spracovať osobné údaje len v rozsahu a za podmienok dojednaných s prevádzkovateľom alebo so súhlasom prevádzkovateľa aj so sprostredkovateľom v písomnej zmluve alebo v písomnom poverení.“ Druhý pozmeňujúci návrh sa týka § 7 ods. 4 písm. g), ktoré znie: „spracovanie osobných údajov je nevyhnutné na ochranu zákonných práv a právom chránených záujmov prevádzkovateľa alebo tretej strany za predpokladu, že pri takomto spracovaní osobných údajov prevádzkovateľ a tretia strana rešpektuje zákonné práva a právom chránené záujmy dotknutej osoby“. Návrh novely terminologicky a právne nepresne implementuje smernicu do slovenského právneho poriadku, pričom nereflektuje terajšiu ústavnoprávnu ochranu základných práv a slobôd v Slovenskej republike. Návrh hovorí o základných právach a slobodách, pričom na iných miestach návrh hovorí už o právach alebo o právom chránených záujmoch. Požiadavka smernice uvedená v čl. 7 bod 7 písm. f) je splnená tým, že naše súdnictvo dohliada na zachovávanie základných práv a slobôd jednotlivca a nie je z ústavného hľadiska potrebné rozširovať kompetenciu patriacu do súdnictva aj na exekutívny orgán. Tretí pozmeňujúci návrh sa týka § 17 odsek 1, v prvej, druhej a tretej vete sa za slovo „prevádzkovateľ“ pripájajú slová „alebo sprostredkovateľ“ a vypúšťa sa § 17 ods. 2. Pôvodné ustanovenie by spôsobilo nadbytočnú duplicitu v povinnosti poučiť oprávnené osoby o právach a povinnostiach ustanovených týmto zákonom a o zodpovednosti za ich porušenie, ako aj duplicitu v povinnosti viesť záznam o poučení. Prijatím týchto pozmeňujúcich návrhov sa odstránia nejasnosti, zjednodušia sa požadované administratívne úkony a udelia sa práva a povinnosti pre všetky zúčastnené strany v rovnakej a plne vyváženej miere. V rámci preventívnych opatrení sa zároveň zníži možnosť páchania podvodov a kriminálnej činnosti, čím sa zníži aj značná preťaženosť orgánov činných v trestnom konaní. V roku 2004 bolo podaných cca 7 000 trestných oznámení za podvody, spreneveru a podobne, a to len v oblasti lízingu a splátkového predaja. A poctiví občania získajú lepší prístup k ponúkaným finančným a iným službám. Ďakujem za pozornosť.